Príloha č. 8
Často kladené otázky: 
VŠEOBECNÉ:
Otázka: Termín na predloženie žiadosti je do 15. mája 2018, znamená to, že stačí najneskôr v tento deň podať žiadosť na pošte? Rozhoduje poštová pečiatka? 
Odpoveď: Áno, vo výzve v  bode 5, písm. b) Spôsob predloženia žiadosti o poskytnutie dotácie je uvedené: Ak žiadateľ predkladá žiadosť o poskytnutie dotácie poštou, rozhoduje dátum uvedený na poštovej podacej pečiatke na obálke žiadosti. 
V prípade, ak žiadateľ predkladá žiadosť o poskytnutie dotácie osobne rozhoduje dátum uvedený na pečiatke podateľne na obálke žiadosti. Obálky alebo balíky doručené a zaregistrované podateľňou ministerstva zdravotníctva po termíne nebudú hodnotené vôbec a budú na požiadanie vrátené organizácii, ktorá žiadosť o poskytnutie dotácie odoslala. 
Otázka: Je potrebné na CD nosič nahrať aj povinné prílohy?
Odpoveď: Nie, na CD stačí nahrať žiadosť, popis a rozpočet. Žiadame neskenovať, zaslať prílohy s identifikáciou žiadateľa ako aj bez identifikácie žiadateľa. Ostatné doklady nie je nutné nahrávať na CD.

Otázka: Ako správne číslovať strany?
Odpoveď: Po zviazaní projektu očíslujete každú stranu (aj ručne) poradovým číslom vrátane príloh.

Otázka: Je nutné si zakladať samostatný bankový účet na príjem dotácie? 
Odpoveď: Áno. Vyplýva to zo zákona o dotáciách § 5, ods. (4) bod f). Žiadateľ, s ktorým bude uzatvorený zmluvný vzťah je povinný viesť dotáciu na osobitne zriadenom účte v banke alebo pobočke zahraničnej banky. 

Otázka: Je nutné použiť na projekt aj vlastné zdroje/iné zdroje? 
Odpoveď: Áno. Vyplýva to zo zákona o dotáciách § 4, ods. 2 ktorý znie „z celkových nákladov na riešenie projektu možno poskytnúť dotáciu najviac do výšky 95% nákladov na projekt, pričom žiadateľ je povinný preukázať, že má na financovanie projektu zabezpečených najmenej 5% z iných zdrojov. 
Použiť je možné vlastné zdroje alebo iné zdroje. Vlastné zdroje sa preukazujú kópiou výpisu účtu, kde je minimálny zostatok vo výške požadovaných 5%. Iné zdroje sa preukazujú napr. písomným záväzkom/prísľubom tretej strany (iný sponzor, mesto, obec), že poskytne na konkrétny projekt a konkrétnu aktivitu z neho, konkrétnu finančnú čiastku. Ak žiadateľ predkladá súčasne viac žiadostí o dotáciu, je potrebné preukázať 5% z každej žiadosti – zostatok na účte musí pokryť všetky predkladané žiadosti (narátané spolu). V prípade, ak bude schválená dotácia, bude nutné v rámci vyúčtovania dokladovať aj príjem tejto spoluúčasti a jej použitie. Za iné alebo vlastné zdroje sa však nepovažuje nefinančný dar. 

Otázka:  V zákone sa uvádza, že žiadateľ má poskytnúť na financovanie projektu 5% finančných prostriedkov z iných zdrojov. Berie sa 5% spolufinancovania z celkových nákladov na projekt alebo zo žiadanej sumy dotácie? 
Odpoveď: 5% spolufinancovanie sa ráta z celkových nákladov na projekt. A to tak, že Vy si vyčíslite sumu, ktorú budete potrebovať na realizáciu projektu. Napríklad celý projekt za 10.000,00 eur, takže 9 500,00 eur budú žiadané finančné prostriedky od  MZ SR a  5% použitie iných zdrojov bude zvyšných 500,00 eur. Nerobí sa to opačne, pretože Vám nebude sedieť suma 5% spolufinancovania.

Otázka: Kto môže byť garantom projektu?
Odpoveď: Garant projektu  je osoba, ktorá  má vysokoškolské vzdelanie v  danej oblasti (psychológ, lekár, odborní pracovníci v oblasti prevencie......). Odbornosť garanta žiadateľ preukazuje fotokópiou certifikátu, diplomu a pod..

Otázka: Ako má žiadateľ správne vyplniť názov projektu?
Odpoveď: Názov projektu ma čo najlepšie vystihovať projekt, jeho hlavnú myšlienku. Má byť z neho jasné, čo žiadateľ ide robiť. Odporúčame názov neuvádzať príliš dlhý, ale  uviesť ho v skrátenej forme. 

Otázka: Ako správne vyplniť Účel/popis aktivity projektu v žiadosti? 
Odpoveď: Účel/popis aktivity projektu je stanovený  podľa zákona  na max. 300 znakov. V uvedenej časti popíše žiadateľ  hlavný cieľ predkladaného projektu, čiže identifikuje projekt s jednou z priorít Národnej protidrogovej stratégie a bližšie uvedie, v čom nastane prínos v danej oblasti.

odporúčame, čo najstručnejšie  popísať súčasný stav, ktorý vnímate ako problémový (čo chcete zmeniť, odstrániť, poprípade ako ho plánujete skvalitniť). 

Otázka: Vo  výzve  v bode 10. Podmienky poskytnutia dotácie je uvedená ako jedna z príloh popis projektu na ktorý sa dotácia požaduje. Je nejaký predpísaný formulár k tejto prílohe? 
Odpoveď: Áno. Formulár popisu projektu je prílohou č. 5 výzvy. 
Uvedený formulár slúži na podrobnejšie rozpísanie účelu/popisu projektu.  

Otázka: Kam je možné zasielať otázky týkajúce sa výzvy na podporu protidrogových aktivít pre rok 2018? 
Odpoveď: V prípade otázok týkajúcich sa výzvy na podporu protidrogových aktivít pre rok 2018, žiadateľ adresuje  otázky na e-mail dotaciePPA@health.gov.sk, kde budú žiadateľovi otázky zodpovedané.

ROZPOČET (plánuje výdavky, ktoré žiadateľ bude potrebovať na dosiahnutie svojich zámerov/cieľov).

Otázka: Aké položky môžeme zahrnúť do  štruktúrovaného rozpočtu?
Odpoveď:
a)	osobné výdavky: napr. projektový manažér alebo odborný garant (osoba zodpovedná za celý projekt), finančný manažér (osoba zodpovedná za finančné riadenie),  lektor projektu, odborná supervízia, atď.. Ide o bežné výdavky, ktoré sú vyplácané buď na základe DOVP, príkaznej zmluvy, zmluvy o dielo a pod. vykonaných mimo pracovného pomeru.  Jednotka bude buď „mesiac“ alebo „hodina“.
b)	cestovné náklady: napr. ubytovanie, doprava, občerstvenie, cestovné poistenie. Jednotka bude udávaná buď v km, cesta, osoba.
c)	výdavky na služby a tovary súvisiace s realizáciou projektu: napr. nákup športového materiálu (tričká, lopty....), nákupy materiálov, prenájom priestorov, tlač propagačných materiálov, darčekové predmety, technické zariadenie, plagáty, nákup materiálno-technického zabezpečenia, tvorba tlačených a elektronických materiálov, DVD nosiče a pod..
d)	administratívne výdavky: administratívne výdavky sú bežné nákupy tovarov a služieb priamo súvisiace s realizáciou projektu, napr. kancelárske potreby (napr. papier, perá, obálky, obaly, náklady na telefón, poštovné a pod.).

Otázka: Ako správne stanoviť výšku hodinovej sadzby pre osobné výdavky (napr. garant, koordinátor, lektor....).
Odpoveď: Žiadateľ by si mal dohodnúť reálnu odmenu v závislosti od činností, ktoré bude daný externista vykonávať. Avšak cenový prieskum trhu rovnakých alebo obdobných činností sa bude vykonať z našej strany v rámci hodnotenia.   

Otázka: Je možné žiadať finančné prostriedky aj na mzdy?
Odpoveď: Podľa zákona č. 525/2010 Z. z. o poskytovaní dotácií v pôsobnosti Ministerstva zdravotníctva Slovenskej republiky, § 4, ods. 3, písm. c) môže byť žiadateľovi poskytnutá dotácia aj  na mzdy. Avšak pod pojmom mzda sa rozumie hrubá mzda, nie celková cena práce.

Otázka: Ako sa postupuje v prípade, ak sa výdavky v priebehu realizácie projektu zvýšia oproti sume v schválenom rozpočte?
Odpoveď: Ak sa výdavky v priebehu realizácie projektu zvýšia oproti predpokladaným výdavkom, daný rozdiel si hradí žiadateľ z vlastných zdrojov. 

Otázka: Ako správne vyplniť štruktúrovaný rozpočet?
Odpoveď: Žiadateľ na základe určenia projektových aktivít vypracuje detailný rozpočet, kde jednotlivé položky rozpočtu musia byť jasne prepojené s aktivitami a dosahovaním cieľov. Rozpočet musí byť nastavený tak, aby bol hospodárny a efektívny, v opačnom prípade nemusí byť projekt schválený.
Pri tvorbe rozpočtu je dôležité správne začlenenie výdavkov do príslušných ekonomických klasifikácií- bežné a kapitálové výdavky.  

-	jednotkové ceny je potrebné zaokrúhľovať na 2 desatinné čísla,
-	počet jednotiek, ktoré sa daného výdavku týkajú napr. pri jednotke počet, ks, žiadateľ uvádza celé číslo bez desatinných miest,
-	výdavky spolu je potrebné uvádzať v celých €.

Otázka: Čo sa považuje za oprávnené výdavky a čo za neoprávnené výdavky?
Odpoveď: 
Za oprávnené výdavky sa považujú všetky výdavky, ktoré  priamo súvisia s realizáciou projektu. 
Za neoprávnené výdavky sa považujú:
-	DPH nie je oprávneným nákladom, pre  žiadateľa, ktorý je platcom DPH. Tento žiadateľ je povinný uvádzať v rozpočte a v prípade vyúčtovania relevantné výdavky súvisiace s realizáciou projektu v sumách bez DPH,
-	úhrada záväzkov z predchádzajúcich rozpočtových rokov,
-	refundácia výdavkov uhradených v predchádzajúcich rozpočtových rokoch,
-	splácanie úverov, pôžičiek a úrokov z poskytnutých úverov a pôžičiek,
-	výdavky, ktoré nie sú doložené príslušnými účtovnými dokladmi.

Otázka: Čo považujete za externé služby?
Odpoveď: Za externé služby a prenájmy sa považujú výdavky  spojené so zabezpečením jednotlivých častí projektových aktivít. Zmluvy so subdodávateľmi  je možné uzatvárať len v prípade, ak si danú službu žiadateľ nedokáže zabezpečiť sám.